b'\n_START_ARTICLE_\nSveti Peter, Piran\n_START_SECTION_\nEtimologija\n_START_PARAGRAPH_\nIme naselja so iz Sveti Peter  v Raven spremenili leta 1955. Tako kot preimenovanje mnogih drugih krajev po Sloveniji v povojnem \xc4\x8dasu je bilo tudi preimenovanje Svetega Petra del obse\xc5\xbene kampanje oblasti, da se iz toponimov slovenskih krajev odstranijo vsi religiozni elementi. Staro ime so naselju vrnili leta 1992.  Med doma\xc4\x8dini se je za vas ohranilo ime nare\xc4\x8dno ime \xc2\xbb\xc5\xa0upeter\xc2\xab.\n_START_SECTION_\nGospodarstvo\n_START_PARAGRAPH_\nV nekdanjem kme\xc4\x8dkem naselju, katerega prebivalci so se ukvarjali s pridelavo zgodnjih vrtnin, sadja in z oljkarstvom, je kmetijstvo danes ve\xc4\x8dinoma le dopolnilna dejavnost, ve\xc4\x8dina prebivalcev je zaposlenih v obalnih mestih. V okolici so ponekod \xc5\xa1e ohranjeni nasadi starih avtohtonih sort oljk (buga, \xc4\x8drnica in \xc5\xa1torta).\n_START_SECTION_\nZnamenitosti\n_START_PARAGRAPH_\nV zaselku Goreli je v prenovljeni Tonini hi\xc5\xa1i etnolo\xc5\xa1ka zbirka. V zna\xc4\x8dilni kamniti istrski hi\xc5\xa1i so ohranjeni stara kuhinja, spalnica in torklja (stiskalnica za oljke), ki pri\xc4\x8da o pridobivanju olj\xc4\x8dnega olja, ko je bila oljka tod \xc5\xa1e mo\xc4\x8dno raz\xc5\xa1irjena. Za hi\xc5\xa1o je eden od mnogih istrskih kalov. Vrh slemena stoji razgledna cerkev sv. Duha, na robu va\xc5\xa1kega jedra pa cerkev sv. Petra, po kateri ima kraj ime, z zanimivim renesan\xc4\x8dnim reliefnim oltarjem.'